
Verzija 3 
Zagreb, 11. lipnja 2020. 


Preporuke za sprječavanje zaraze bolešću COVID-19 
u djelatnosti trgovina 


Radi sprječavanja širenja infekcije u trgovinama, potrebno je osigurati fizičku udaljenost među 
kupcima te između kupaca i radnika trgovine. 

Potrebno je također omogućiti dezinfekciju ruku kupcima na ulasku u trgovinu te smanjiti bliski 
kontakt radnika koji rade u odvojenim smjenama. 


Radi smanjenja fizičkog kontakta potrebno je: 


1. Ograničiti broj kupaca koji istovremeno borave u trgovini. 


15 kupaca na 100 mž neto. Maksimalni broj kupaca koji mogu istovremeno boraviti u trgovini ovisi o 
neto površini trgovine (površina koja je predviđena za kretanje kupaca, tj. bruto površina umanjena 
za površinu koju zauzimaju izlošci, police, blagajna, hladnjaci i ostala oprema trgovine). Najveći broj 
kupaca koji može istovremeno boraviti u trgovini je neto površina u četvornim metrima podijeljena 
sa 7. Ako je teško odrediti neto površinu, najveći broj kupaca koji istovremeno smiju biti u trgovini 
može se izračunati tako da se bruto površina podijeli s 10. 


Ograničenje broja kupaca. Nakon što u trgovinu uđe maksimalno dozvoljeni broj kupaca, daljnji 
ulasci mogući su tek kad netko od kupaca izađe, tj. na jednog koji izađe, jedan može ući. 


Posebna pravila za trgovine tekstila. U trgovinama tekstila preporučuje se prodaja bez isprobavanja 
odjevnih predmeta. Epidemiološki se ne preporučuje isprobavanje odjevnih predmeta koji se oblače i 
svlače preko glave. Ako je nužno isprobati odjevne predmete, nekupljena roba mora se spremiti na tri 
dana u za to predviđeni prostor prije ponovnog stavljanja u prodaju. Isto vrijedi i za odjevne 
predmete iz povrata. Osim toga, moguće je tretirati isprobane robe vrućom parom pomoću glačala 
na paru, pri čemu te odjevne predmete nije više potrebno spremati na tri dana u zaseban prostor. 


Ograničen broj košarica i kolica. U trgovinama koje imaju košarice ili kolica, ograničenje broja kupaca 
koji ulaze u trgovinu može se postići na način da se na raspolaganje stavi onaj broj košarica ili kolica 
koji odgovara najvećem broju kupaca koji mogu istovremeno biti u trgovini te da se ulazak uvjetuje 
preuzimanjem slobodne košarice ili kolica. 


2. Maske za lice i fizička udaljenost za zaposlene koji dolaze u kontakt licem u lice s 
kupcima 
Maksimalna zaštita kupaca i zaposlenika. To se odnosi na blagajnike, poslužitelje, osoblje koje 


objašnjava karakteristike proizvoda i slično. Prilikom interakcije s kupcem zaposlenik treba koristiti 
masku za lice koja prekriva nos i usta. Na raspolaganju im stalno treba biti dezinfekcijsko sredstvo 

kojim će periodički dezinficirati ruke. Ako je moguće, prostorno osigurati fizičku udaljenost od 
minimalno 1,5 metra između poslužitelja ili blagajnika i kupca prilikom izdavanja robe i plaćanja robe. 
Ako je moguće, ugraditi zaštitnu pregradu na mjestu posluživanja i na blagajni koja će fizički odvojiti 
blagajnika od kupca. Treba poticati beskontaktno plaćanje kreditnim karticama. 


Maska za lice za kupce. Preporuča se da kupci nose masku za lice tijekom cijelog boravka u trgovini. 


3. Minimalni kontakt između zaposlenika koji rade u različitim smjenama 


Organizacija rada. Ako je moguće, organizirati rad na način da se ostvaruje minimalni kontakt između 
zaposlenika koji rade u različitim smjenama. Čišćenje i dezinfekcija (na primjer, dezinfekcijskim 
sredstvom na bazi 70% alkohola ili drugim registriranim dezinfekcijskim sredstvom s virucidnim 
djelovanjem prema uputama proizvođača) površina obavljat će se tijekom rutinskog čišćenja ili češće, 
pogotovo u onim dijelovima dana kada je promet u trgovini i koncentracija ljudi najveća. 


4. Evidencija 


Evidencija. Preporučuje se svakodnevno vođenje evidencije zaposlenih i njihove prisutnosti na 
radnom mjestu (po smjenama) radi lakšeg praćenja kontakata u slučaju eventualne pojave zaraze 
virusom SARS-CoV-2. Za potrebe vođenja evidencije prikupljat će se osnovni podatci: ime, prezime i 
broj telefona. 


5. Dezinfekcijsko sredstvo za ruke kupaca, obavijesti za kupce te kontinuirana 
dezinfekcija površina koje se često diraju 


Dezinfekcija prostora. Na ulazu u trgovinu kupcima treba biti osiguran dispenzer s dezinfekcijskim 
sredstvom za ruke i jasno istaknuta obavijest o obvezi dezinfekcije ruku pri ulasku. Također na ulazu 
treba biti jasno istaknuta obavijest o obvezi održavanja fizičke udaljenosti od minimalno 1,5 metra 
među kupcima te između kupaca i osoblja. Kvake i rukohvate na vratima te površine, rukohvati i 
rubovi vrata na hladnjacima i ostale površine za koje se uoči da ih kupci često dodiruju trebaju se 
kontinuirano prebrisavati dezinficijensom (na primjer, na bazi 70% alkohola ili drugim registriranim 
dezinficijensom s virucidnim djelovanjem prema uputama proizvođača). 


6. Nadzor nad zdravstvenim stanjem zaposlenih 


Dnevno mjerenje tjelesne temperature. Zaposlenici trebaju kod kuće, u jutarnjim satima, a prije 
dolaska na posao izmjeriti tjelesnu temperaturu. Ako je tjelesna temperatura viša od 37,2 “C, ako se 
osoba osjeća bolesno ili ima bilo koje znakove bolesti (odnosi se na sve simptome i znakove bolesti, 
ne samo na bolesti dišnih puteva), treba se javiti nadređenom i ne dolaziti na posao dok se telefonski 
ne javi liječniku obiteljske medicine ili hitnoj medicinskoj službi u slučajevima kad je izravno ugrožen 
život ili teško narušeno zdravlje. 


